<classify> HALMASHAURI ya Manispaa ya Morogoro imeomba kukabidhiwa kituo cha kisasa cha mabasi cha Msamu kama alivyoahidi Rais John Magufuli alipokuwa ziarani mjini Morogoro Mei 6 mwaka 2018.Imewaomba Waziri wa Nchi ,Ofisi ya Waziri Mkuu, Uwekezaji, Angellah Kairuki na Naibu Waziri wa Fedha na Mipango, Dk Ashatu Kijaji kumkumbusha Katibu Mkuu Kiongozi, Balozi John Kijazi ahadi hiyo.Meya wa Manispaa hiyo, Pascal Kihanga aliwasilisha ombi hilo kwa mawaziri hao wakati wa mkutano wa mashauriano kati ya serikali ,wafanyabiashara na wawekezaji wa mkoa wa Morogoro wiki hii.Kihanga alisema Rais Magufuli katika ziara yake aliahidi kurejesha gharama za ujenzi iliyotolewa na PSSSF zamani LAPF ili kituo kimilikiwe na Halmashauri ya Manispaa ya Morogoro kwa asilimia 100. Kituo hicho kinamilikiwa na Kampuni ya Msamvu Properties tangu mwaka 2009 na wabia wawili.Kihanga aliwataja wabia hao kuwa ni iliyokuwa Mfuko wa Pensheni wa LAPF ambao sasa ni Mfuko wa Hifadhi ya Jamii kwa Watumishi wa Umma PSSSF na Halmashauri ya Manispaa ya Morogoro.Alisema uwiano wa hisa kampuni ilipoanza ilikuwa asilimia 60 PSSSF na 40 halmashauri hiyo lakini uwiano huo umeendelea kutofautiana kadri gharama za uwekezaji zilivyoendelea kutolewa na PSSSF.Kihanga alitaja hatua zilizochukuliwa hadi sasa ili kuwezesha kutekelezwa kwa suala hilo kuwa ni kwa manispaa kuunda timu ya pamoja ya wataalamu kutoka pande zote mbili, ya Manispaa na ule wa PSSSF.Alisema ilijadili na kushauri Bodi ya Msamvu Properties T Co Ltd gharama za kurejeshwa PSSSF. Alisema timu iliyoundwa ilifanya majadiliano ya kimsingi na kukokotoa gharama hizo, Sh bilioni 42.1.Alisema licha ya manispaa kufahamu gharama hizo kupitia timu ya pamoja, walipendekeza watumie wataalamu wa Ofisi ya Mkaguzi Mkuu wa Hesabu za Serikali waliosema gharama halisi Sh bilioni 20.3.Kihanga alisema baada ya kupata gharama halisi, Ofisi ya Mkurugenzi wa Manispaa hiyo ilimwandikia Katibu Tawala wa mkoa kuomba maombi yao ya kukabidhiwa mradi huo kama alivyoagiza Rais.Waziri wa Nchi, Ofisi ya Waziri Mkuu, Uwekezaji, Angellah Kairuki akihitimisha majadiliano hayo alitumia fursa hiyo kuwashukuru waliojitokeza kutoa hoja zilizoshiba za kodi, sera na nyinginezo.  <topic>: KITAIFA 